Document ID: 32003D0172

Απόφαση της Επιτροπής
της 12ης Μαρτίου 2003
σχετικά με προστατευτικά μέτρα που αφορούν τη γρίππη των ορνίθων στις Κάτω Χώρες
[κοινοποιηθείσα υπό τον αριθμό Ε(2003) 820]
(Κείμενο που παρουσιάζει ενδιαφέρον για τον ΕΟΧ)
(2003/172/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία του Συμβουλίου 90/425/ΕΟΚ της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο διακοινοτικό εμπόριο ορισμένων ζώντων ζώων και προϊόντων με στόχο την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 2002/33/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 10,
Εκτιμώντας τα ακόλουθα:
(1) Από τις 28 Φεβρουαρίου 2003, οι Κάτω Χώρες έχουν δηλώσει κρούσματα εξαιρετικά παθογόνου γρίππης των ορνίθων, τα οποία επιβεβαιώθηκαν επίσημα στις 4 Μαρτίου 2003.
(2) Η μόλυνση του υπότυπου H7N7 της γρίππης των ορνίθων προσέβαλε διάφορα κοπάδια πουλερικών στην επαρχία του Gelderland.
(3) Η γρίππη των ορνίθων είναι μία εξαιρετικά μεταδοτική νόσος των πουλερικών, η οποία μπορεί να αποτελέσει σοβαρή απειλή για την ορνιθοτροφία.
(4) Ενόψει της υψηλής θνησιμότητας και της ταχείας επέκτασης της μόλυνσης, οι Κάτω Χώρες έλαβαν άμεσα μέτρα, τα οποία προβλέπονται από την οδηγία του Συμβουλίου 92/40/ΕΟΚ(3), για τον έλεγχο της γρίππης των ορνίθων, όπως τροποποιήθηκε από την πράξη προσχώρησης της Αυστρίας, της Φινλανδίας και της Σουηδίας, πριν την επίσημη επιβεβαίωση της νόσου. Επιπροσθέτως, απαγορεύτηκαν όλες οι μετακινήσεις ζώντων πουλερικών και ωών επώασης στο έδαφος των Κάτω Χωρών καθώς και η αποστολή τους σε άλλα κράτη.
(5) Οι ίδιες απαγορεύσεις θα πρέπει να εφαρμοστούν στις εξαγωγές προς τρίτες χώρες προκειμένου να προστατευθεί η υγειονομική κατάστασή τους και να προληφθεί ο κίνδυνος επανεισαγωγής των αποστολών αυτών σε άλλο κράτος μέλος.
(6) Για λόγους σαφήνειας και διαφάνειας, η Επιτροπή θέσπισε την ενδιάμεση απόφαση 2003/153/ΕΚ(4) σε συνεργασία με τις ολλανδικές αρχές, ενισχύοντας τα μέτρα που λήφθηκαν από τις Κάτω Χώρες και παρέχοντας ορισμένες ειδικές παρεκκλίσεις για τη μετακίνηση πουλερικών προς σφαγή και νεοσσών μιας ημέρας στο έδαφος των Κάτω Χωρών.
(7) Με την απόφαση 2003/157/ΕΚ παρατάθηκαν τα εν λόγω προστατευτικά μέτρα μέχρι της 13 Μαρτίου 2003.
(8) Θα πρέπει να προβλεφθεί περαιτέρω παράταση υπό το φως της εξέλιξης της νόσου.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και της επιτροπής ζωικής υγείας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Με την επιφύλαξη των μέτρων που λήφθηκαν από τις Κάτω Χώρες στο πλαίσιο της οδηγίας του Συμβουλίου 92/40/ΕΟΚ(5) στις ζώνες εποπτείας, οι ολλανδικές κτηνιατρικές αρχές πρέπει να διασφαλίσουν:
α) την απαγόρευση αποστολής ζώντων πουλερικών και ωών επώασης από τις Κάτω Χώρες σε άλλα κράτη μέλη και σε τρίτες χώρες·
β) την απαγόρευση μεταφοράς ζώντων πουλερικών και ωών επώασης στο έδαφος των Κάτω Χωρών.
2. Κατά παρέκκλιση της παραγράφου 1 στοιχείο β), η αρμόδια κτηνιατρική αρχή, λαμβάνοντας όλα τα μέτρα βιολογικής ασφάλειας για την αποφυγή της επέκτασης της νόσου, μπορεί να επιτρέψει τη μεταφορά:
α) πουλερικών για άμεση σφαγή σε σφαγείο το οποίο έχει οριστεί από την αρμόδια αρχή·
β) νεοσσών μιας ημέρας σε εκμετάλλευση που τελεί υπό επίσημο έλεγχο.
Άρθρο 2
Η παρούσα απόφαση εφαρμόζεται μέχρι τα μεσάνυχτα της 14ης Μαρτίου 2003.
Άρθρο 3
Τα κράτη μέλη τροποποιούν τα μέτρα τα οποία εφαρμόζουν στο εμπόριο προκειμένου να ευθυγραμμιστούν με την παρούσα απόφαση και δίδουν αμέσως κατάλληλη δημοσιότητα στα ληφθέντα μέτρα. Ενημερώνουν την Επιτροπή αμελλητί σχετικά με τα μέτρα αυτά.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 12 Μαρτίου 2003.

Labels: 17
0
3
6
18